Dîyarbekirê Newroza Xwe Pîroz Kir
Li Stenbolê rêvebirê BDP'ê Haci Zengîn bi derba gulleya gaza îsotê jîyana xwe ji dest da û gelek kesên din ji hatine binçav kirin
Newroza 2012’an, li Dîyarbekir û Stenbolê bi qedexeyên dewletê û bi pevçûnên gel û polîsan, di 18 mehe da hat pîroz kirin. Di xwepêşandan û protestoyên li hemberî qedexeya newrozê li Stenbol û Dîyarbekirê alozî derketin. Li Stenbolê rêvebirê BDP Haci Zengîn bi derba guleya gaza isotê jîyana xwe ji dest da. Bajarvanê Dîyarbekirê Osman Baydemîr di pîrozbahîyên Newrozê da axivî. Birêz Baydemîr destnîşan kir daxwaza wan jîyaneke bi rûmet e. Birêz Baydemîr bang li gelê Tirk, Ereb û Fars kir û got "em dijmintîya ti gelî nakin, em tenê azadîya xwe dixwazin. Osman Baydemîr carekî dinê bang li Kurdan kir da ku jibo yekîtîya netewî tifaqa Kurdan pêk were. Hevserokê Kongreya Civaka Demokratîk (KCD) Ahmet Turk jî got, “iro dewletê xwest ku Kurd li vê qadê necivin, lê li ber hemû astengîyan, gelê me dibêje, em li vir in û ti kes nikare astengîyan derxe pêşîya me”. Hevseroka KCD Aysel Tugluk jî got, "Kurd li ser axa xwe dixwazin bi ziman, nasname, hebûn û statuya xwe werin naskirin û ew dixwazin ev maf di qanuna bingehîn de werin bicîh kirin." Birêz Tugluk destnîşan kir ku di çareserkirina pirsa Kurd de muatab serokê PKK Ocalan û PKK û BDP ye. Hevserokê BDP Selahattîn Demîrtaş jî qedexeya li ser pîrozkirina Newrozê ya 18’ê mehê şermezar kir û got, “îradeya gel a ku ti qedexeyan nasnake, divê ji alîyê dewletê ve were nasîn”. Sîyasetvanê Kurd destnîşan kir, ger ev girse li Misir yan li Sûrîyê kom bibûna, dê Serokwezir Erdogan bang li karbidestên wan dewletan bikira û bigota guhê xwe bidin dengê gelê xwe. Demîrtaş her wiha got, “lê îro birêz serokwezir çavê xwe li rastî û daxwazên gelê Kurd digire. Lazim e hikûmeta AKP'ê û hemû dewletên cîhanê rastîya Kurdan bibînin û guhê xwe bidin vê qadê ku daxwazên Kurdan ji vir bilind dibin”.